Die 13de kaart deur Madelein Rust | LitNet
Madri Victor 2014-07-01
Titel: Die 13de kaart
Koop Die 13de kaart by Kalahari.com
Rust het besonder simpatieke karakters ontwikkel, en hierby sluit ek newekarakters in, wat gou die leser emosioneel betrek. Die verhaal open byvoorbeeld nie, soos dikwels die geval in hierdie genre is, met 'n moordtoneel nie. Belia is besig om laataand aan haar profiel van die moordenaar te werk wanneer Jack opdaag. Die leser word ingelig via hulle gesprek oor haar vordering, of gebrek daaraan, met die profiel van die moordenaar, wat teen hierdie tyd reeds meer as een slagoffer vermoor het. Jy word dus van meet af daarop gewys dat verhoudings en die menslike psige voorop staan. (Nog 'n rede waarom dit jammer is dat die voorblad nie 'n menslike figuur bevat nie.) Hiervoor is Madelein Rust, wat 'n bedryfsielkundige is, goed gekwalifiseerd. Sy kry dit reg om binne 'n kort tydjie karakters te skep wat genuanseerd en interessant is, en beeld 'n goeie deursnit van die samelewing uit.
Dit is jammer dat Rust nie 'n sterker redakteurshand in hierdie roman gehad het nie. Daar is beginnerfoute wat pla: die selfbewuste beskrywing van Belia se weerkaatsing in die blink van 'n ketel en badkamerspieël; onnodige herhalings wat haar gevoel vir Jack betref; en die karakters se name wat irriterend baie in dialoog gebruik word (niemand noem mekaar so dikwels op die naam in 'n gesprek nie). Met die opbou van spanning en 'n hegte plot kan daar egter geen fout gevind word nie. Die skrywer lok jou met 'n nuwe, vars aanslag in by die verhaal, verlei jou dan met sterk, simpatieke karakters en betrek jou by gebeure deur, net soos die tarotmoordenaar, koggelende rympies en vals leidrade te los. Die spanning word enduit volgehou en die tempo is lekker vinnig. Boonop is die liefdesverhouding 'n goeie teenpool vir die grusaamheid van slagoffers wat een na die ander afgemaai word.
Hierdie sielkundige misdaadroman is naelbyt-lekkerte. Mag Die 13de kaart slegs die begin van Belia Bell en Madelein Rust wees.
2015-02-25 at 15:19
Ek het die boek geweldig geniet. Madelein gaan nog groot name troef. Waar op dees aarde het sy geleer om deurgaans te wys eerder as om te vertel? Sy eindig elke hoofstuk op 'n spannende noot. Die hele storie is in die persektief van die hoofkarakter geskryf - merkwaardig. Ek gaan haar volgende boek beslis ook koop en lees. Hannes Nel
2019-06-14 at 17:51
Madri, na aanleiding van jou kritiek op bogemelde boekomslag die volgende: Ek het Die 13de Kaart pas begin lees en het op p 46 die moontlike prikkel vir die omslag gekry. Ek mag verkeerd wees, maar ek glo die omslag is nie lukraak gekies nie.